Mikloško, Jozef, poslanec NR SR (2013-12-13):
Ďakujem. Vážená pani podpredsedníčka, vážený pán generálny prokurátor, naozaj budem len krátko. Oceňujem správu, ktorá bola naozaj reálna aj otvorená, zdá sa mi aj objektívna. Ten vývoj nie je dobrý, to vidíme nielen u nás, v celej Európe, vo svete, proste tá kriminalita rastie, a možno sa to už nepatrí tak neskoro povedať, ale Tolstoj raz povedal, že „ak sa zlo spojí, aby robilo zle, tak aj dobro sa musí spojiť, aby robilo dobro“. A proste tých dobrých, lepších ľudí je tu veľa. Mám onedlho nejaký koncert so seniormi (zaznievanie rečníkovho mobilu), už mi volajú a potom utekám do Budmeríc, kde je snem spisovateľov, ale toto ešte poviem. No, chcem povzbudiť pána generálneho prokurátora, že dobre začal, že to, že v ústavnoprávnom výbore nejako sa zježili policajti, nech si z toho nič nerobí, to sa stále niekto bude zježovať. A to, že idete, aby vaši ľudia fachali, pracovali, to je veľmi dôležité a naozaj v tomto smere Slovensko má veľké rezervy. Trocha mi vadilo, že korupcia bola relatívne málo spomínaná. Samozrejme, Gorila, správa, pomaly ide dostratena, minule sa nedostala do parlamentu, aj keď je na to uznesenie, potom sa tak dosť formálne prebrala stará správa atď. Čiže nehovorím o Gorile, už je to dosť ďaleko, ale korupcia je naozaj vážnym problémom u nás, ale aj v celej Európe, najmä v postsocialistickej. Hospodárskych činov 54 % objasnených. Tak to je tiež zvláštne, lebo viem, že kto ukradol kukuricu alebo obálky zo svojho úradu, tak hneď je rýchlo odsúdený, ale veľké finančné transakcie, najmä ľudí známych, v podstate idú dostratena. V tomto smere Česko nám je možno trocha vzorom, na to tam šliapli trocha viacej. Kus roboty sa spravilo na Generálnej prokuratúre, to vidno. Menej médií a viac práce, to vidím aj znútra. Ale stále je veľká nedôvera nášmu právnemu systému, súdom, vymáhaniu práva, nepochopiteľné rozsudky súdov, procesné chyby. Ústavný súd zasadá len vtedy, keď je istý výsledok. Žaloby sudcov na svoje platy, ktoré, vidíte, vyhrali, budú nás pár miliónov stáť atď. Aj zneužívanie moci exekútorov, ich odmeny a niekedy aj advokátov najmä pri rozvodoch sú príliš veľké. No ale to tiež sem, sú celkom opatrní. Ale na druhej strane chcem povedať, že dovolanie 1993, to bývalé dovolanie, to predlžuje proces, väčšinou to skončí tak ako predchádzajúci súd. Tu by som povedal pánovi prokurátorovi, nech navrhne nejaký zákon, je tu SMER, ktorý rýchlo všetko schváli, to je aj výhoda, aj nevýhoda, aj hrozba, aj šanca, ale proste mnoho vecí môžu naozaj veľmi rýchlo vyriešiť, keď viete, že ako. To dovolanie v Rusku bolo zrušené, prečo by sa aj u nás nezrušilo. Jeden takýto prípad poviem záverom, je vážny. V knižnej distribúcii bola firma Belimex, ktorá dlhuje 2,2 mil. eur svojim vydavateľom. Potom sa zmenila na TKB Limex, ktorá sa znova nejako zmenila, tretí majiteľ sa vyhovára na toho prvého. Už niekoľko rokov neplatia faktúry, ale knihy, ktorých sú dlžní za státisíce eur, doslova 1,6 mil. eur, mám to tu napísané, vôbec nechcú vrátiť do skladov, aby vôbec tie sklady fungovali, figurujú aj v konkurze, každý mesiac musia 20-tisíc eur platiť tí vydavatelia pre sklad, exekútorov, zamestnancov skladu, skladové priestory. Čiže to je taký absurdný prípad, že firma sa vytunelovala z veľkého majetku, už teraz nemá temer nič, v konkurze už asi ničoho nedosiahne, náš právny systém im to umožňuje. Keby ste dali niektorí nejaký termín, možno by som s týmito vydavateľmi niekedy prišiel alebo stačilo by hocikoho iného, aby sme mu to vysvetlili, lebo je to deadlock, ktorý je už niekoľko možno rokov takto a proste tá firma pôvodná si z nás robí, čo chce. Posledná vec. Ja myslím, že riešenie tu je naozaj, bez toho, aby som hovoril ako kresťanský demokrat, návrat k morálke, k trvalým hodnotám, to je po prvé. Po ďalšie, k starostlivosti o rodinu, kde to dieťa sa vychová a tam je šanca z neho spraviť grázla alebo statočného občana. A po tretie venovať sa Rómom tiež v rodine, vzdelávaniu atď., lebo nerobia sa štatistiky podľa etnických skupín ani národností, možnože by sa aspoň trocha mohli, ale keď týchto nezmeníme alebo nedáme im základy v rodine, tak sa nič u nás nezmení a pôjde to k horšiemu. Ďakujem vám pekne.